LIT ตอบโจทย์ลูกค้า SME เรื่องสินเชื่อรับผลดีเศรษฐกิจชะลอตัว-ดอกเบี้ยต่ำ
โบรกฯชี้ LIT รับผลดีเศรษฐกิจชะลอตัว-ดอกเบี้ยต่ำ ตอบโจทย์ลูกค้า SME เรื่องสินเชื่อ ขณะที่ธนาคารมีข้อจำกัดในการปล่อยกู้, ปล่อยสินเชื่อโครงการคลองส่งน้ำมูลค่า 296 ล้านบาท หนุนพอร์ตสินเชื่อปี 59 โต
29 ธ.ค. 2558

บล.เคทีบี (ประเทศไทย) ระบุในบทวิเคราะห์ (29 ธ.ค.) ว่า ไตรมาส 3 ปี 2558 ของบริษัท ลีซ อิท จำกัด (มหาชน) หรือ LIT มีรายได้หลักมาจาก Factoring กับ Project backup financing รวมกันราว 40% ของรายได้ทั้งหมด ขณะที่รายได้จากสินเชื่อและเช่าซื้ออยู่ที่ราว 6.6%
ปี 2557-2559 บริษัทฯตั้งเป้าเติบโตอย่างน้อย 30% ในแง่ของกำไร รายได้ และพอร์ตสินเชื่อ โดยการขยายฐานลูกค้าและพอร์ตสินเชื่อให้เติบโตขึ้น มีการสร้างผลิตภัณฑ์ทางการเงินรูปแบบใหม่ รวมทั้งมีการบริหารต้นทุน เพื่อเพิ่ม Margin และความมั่นคงทางการเงิน และพัฒนาระบบ ปรับโครงสร้างให้รองรับการเติบโตในอนาคต ขณะที่ LIT ได้ประโยชน์จากอัตราดอกเบี้ยที่ต่ำ ช่วยลดต้นทุน บวกกับสภาพเศรษฐกิจชะลอตัว ธนาคารมีข้อจำกัดในการปล่อยกู้ LIT สามารถตอบโจทย์ลูกค้า SME ที่มีความต้องการสินเชื่อได้
ล่าสุดบริษัทฯ ได้งานปล่อยสินเชื่อโครงการคลองส่งน้ำมูลค่า 296 ล้านบาท จากมูลค่าก่อสร้างตามสัญญา 388 ล้านบาท ซึ่งจะปล่อยสินเชื่อเป็นงวดๆ ตามปริมาณงานในแต่ละงวดสัญญา คาดว่างานก่อสร้างจะใช้เวลาประมาณ 10-12 เดือน ซึ่งช่วยหนุนให้พอร์ตสินเชื่อในปี 2559 ของบริษัทฯเติบโตขึ้นด้วย (ราคาเป้าหมายเฉลี่ยจาก IAA Consensus 15.15 บาท) 